Nogle går til fodbold i deres fritid. Andre går til dans. Og så er der dem, der går til videnskab. Og dét gør kammeraterne 10-årige Johannes Gammelholm og 10-årige Marius Damsgaard i Videnskabsklubben, der i denne uge har åbnet sit første hold i Hobro. - Min far kom og spurgte, om jeg ville være med til nogle aktiviteter. Så nævnte han Videnskabsklubben, og så sagde jeg ja, fordi jeg synes, det lød spændende, forklarer 10-årige Marius Damsgaard fra Skjellerup, der fik lokket vennen, Johannes Gammelholm fra Hobro, med i klubben. I Videnskabsklubben kan børn fra 4.-6. klasse gratis gå til videnskab i fritiden - på samme måde som man kan gå til andre fritidsaktiviteter eller eksempelvis sportsgrene. På holdet for 4. klasseselever, hvor Marius Damsgaard og Johannes Gammelholm går, skal børnene lære om primatologi. Mere konkret skal de lære om aber, menneskeaber og om evolution. Og for begge drenge var deres første gang til videnskab en succes. - Det er ligesom at have frikvarter - bare indenfor. Plus du lærer noget, og plus du hygger dig endnu mere, lyder det fra 10-årige Johannes Gammelholm, som fortsætter: - Jeg glæder mig virkelig meget til næste gang, siger han. Unge underviser børn Formålet med Videnskabsklubben er blandt andet at åbne børnenes øjne for naturvidenskaben. Klubben udbydes i år i 24 byer i Danmark, og i Nordjylland udbydes der hold i Hobro, Støvring, Aalborg og Thisted. Forløbene foregår på de lokale gymnasier - typisk i eftermiddagstimerne frem til tidlig aften - hvor det er gymnasieelever, der frivilligt underviser og laver aktiviteter med børnene. En af de gymnasieelever, der har meldt sig i Hobro, er 18-årige Ada Villadsen. - Jeg synes, det er fedt at kunne lære fra mig og at give noget af den viden og glæde, jeg har ved videnskab, videre til andre, forklarer Ada Villadsen, der til daglig går i 2.g på Mariagerfjord Gymnasium, og fortsætter: - Og dét at øve sig i at formidle er også noget af det, jeg får ud af at være med. Det tænker jeg nemlig, at man også kan bruge ude i den virkelige verden, siger hun. At det netop er de unge gymnasieelever, der skal undervise børnene, er 'et fedt koncept', lyder det fra Ada Villadsen. - Der bliver tit en stor afstand mellem dem, der skal lære noget, og dem, der giver læring videre - men her bliver forskellen lidt mindre, fordi det netop er os unge, der står for det, siger hun. Videnskabsklubben er en nonprofitorganisation og støttes økonomisk af Novo Nordisk Fonden.

Opsummering:
I denne uge har Videnskabsklubben slået dørene op for deres første hold i Hobro.